भाजपा अध्यक्ष ने कहा कि मोदी सरकार पिछड़े वर्ग के कल्याण के प्रति समर्पित है। मोदी सरकार द्वारा शुरू किये गए लोक-कल्याणकारी योजनाओं का उदाहरण देते हुए उन्होंने कहा कि मुद्रा बैंक योजना, उज्ज्वला योजना, सौभाग्य योजना, स्वच्छ भारत अभियान के तहत शौचालय निर्माण की योजना, प्रधानमंत्री आवास योजना इत्यादि योजनायें देश के गरीब और ओबीसी समाज के कल्याण को ही केंद्र में रख कर बनाई गई है। उन्होंने कहा कि अकेले मुद्रा बैंक योजना के तहत कर्नाटक में 98 लाख, अर्थात् लगभग एक करोड़ लोगों को स्वरोजगार के लिए ऋण उपलब्ध कराया गया है जिसमें से 50 लाख से अधिक ओबीसी समाज के युवा हैं। उन्होंने कहा कि राज्य में साढ़े तीन लाख गरीब परिवारों को प्रधानमंत्री उज्ज्वला योजना के तहत गैस सिलिंडर दिया गया है जिसमें से एक लाख ओबीसी समाज की महिलायें हैं।